Oudkonstabel tronk toe vir student se moordStudente het tydens Slender se vorige hofverskynings betoog. (Foto: ANA) John Slender (40), ŉ voormalige konstabel verbonde aan die Soshanguve-polisiestasie, is Vrydag 20 jaar tronkstraf opgelê vir die moord op ŉ student van die Tshwane-Universiteit vir Tegnologie (TUT). Katlego Monareng (26) is in Augustus 2018 doodgeskiet tydens gewelddadige studentebetogings op die TUT se Soshanguve-kampus. Tydens die betogings het die onafhanklike polisieondersoekdirektoraat (Opod) gesê die polisie is na die toneel ontbied nadat studente glo ŉ beampte gyselaar gehou en aangerand het. Nagenoeg 200 studente het die ingang na die kampus versper toe die polisie dit wou binnegaan. In die daaropvolgende chaos is skote geskiet en Monareng is dood. Nog ŉ student is gewond. Slender is van haar moord aangekla, asook van poging tot moord op die gewonde student. Regter Peet Johnson het Slender in die Pretoriase hooggeregshof tot 15 jaar tronkstraf gevonnis vir die moord op Monareng en tot vyf jaar tronkstraf op die aanklag van poging tot moord. Sontaga Seisa, Opod-woordvoerder, het gesê die hof het Slender ook onbevoeg verklaar om ŉ vuurwapen te besit. “Opod se bestuur wil die ondersoekspan, gelei deur Olebogeng Setlogelo, bedank vir hul harde werk om te verseker dat geregtigheid vir die slagoffers geskied en dat hul families berusting kan vind,” het Seisa gesê.